Luister na die heuning-les | The Grotto
Home Afrikaans Algemeen Luister na die heuning-les
Heuning is nie net ‘n anti-oksidant nie, skryf Lise Beswick. “Dis in ‘n kategorie van sy eie. In die Bybel is heuning in 97 van die honderd verse daaroor ‘n simbool van oorvloed, voorsiening, sukses. Die manna in die woestyn was wit soos koljandersaad en het gesmaak soos heuning-wafers.”
“Heuning is nie jêm nie. Dis in ‘n kategorie van sy eie.” Foto: The Grotto
Ek is sommer vies. Ek het nie gekry wat ek gedink het ek gaan vind nie: heuning is goddelik, ‘n wonderwerkende geneesmiddel, bo-natuurlik, onvervangbaar.
Nee. Niks daarvan nie.
“Heuning is steeds ‘n suiker.”
“Moenie meer as ses teelepels daarvan per dag eet nie.”
“Een eetlepel suiker bevat 49 kalorieë. Een eetlepel heuning 64.”
“Kinders onder ‘n jaar mag nie heuning eet nie.”
Spreuke 25:16 “As jy op heuning afkom, eet net tot jy genoeg het, as jy te veel eet, word jy naar.”
Ek voel om my hande in die lug te gooi en te roep : “Nou waarom eet ek dan heuning! Waarom het mense so ‘n bewondering daarvoor?”
Dan kyk ek weer.
Heuning is ‘n anti-oksidant. Dit beskerm die liggaam teen die vrye radikale (klink soos ontsnaptes uit ‘n tronk) wat vrygestel word as die liggaam kos afbreek of wat vorm as jy aan tabakrook of bestraling blootgestel word.
Dit is anti-bakteries en kan op wonde gesmeer word om infeksie te voorkom.
Dit bevorder bloedvloei na die hart.
Dit bevat vitamine C, B6, B12, A, E en D.
Dit help teen keelseer en hoes.
Dit laat die liggaam serotonien – die goedvoel-hormoon – vrystel.
Dit help vir migraine.
Bysteek-terapie help teen psoriasis, ekseem, rumatiek, artritis, Parkinson’s, Alzheimers, Lou Gehrig se siekte – as jy nie allergies vir die gif is nie.
Bye werk hard in die lente om kos bymekaar te kry vir die winter. Hulle produseer drie keer meer heuning as wat hulle nodig het, sodat daar vir ons ook is.
Heuning is ‘n klaar produk en moenie saam met ander goed verwerk word nie, dan verloor dit van die vitamine en minerale.
Ek eet heuning, want suiker laat my maag pyn. En die smagting na soetigheid word bevredig deur ‘n bietjie heuning en baie meer kakao by yoghurt te roer. Dis beter as ‘n tjoklit, veral as jy neute of muesli bysit.
Heuning is nie jêm nie. Dis in ‘n kategorie van sy eie. In die Bybel is heuning in 97 van die honderd verse daaroor ‘n simbool van oorvloed, voorsiening, sukses.
Die manna in die woestyn was wit soos koljandersaad en het gesmaak soos heuning-wafers. Ek sien God in Sy Groot Kombuis met tafels waarop die engele deeg uitrol.
Heuning leer ons van balans en matigheid. Dit herinner ons dat jy moet proe wat jy eet – nie net insluk, afsluk, verorber en dik voel nie. Ons moet wat ons in ons mond sit, geniet, waardeer. Ons moet besin, die wonder van ons liggame en die natuur bedink.
Heuning is duur en van die winkelheuning is gekook en bekook. Ons kan nie almal korwe hê nie. Juis oor dit skaars geword het, oor dit heerlik en gesond is, moet ons aanhou op die uitkyk wees daarvoor. Dit koop en ‘n paar rand minder op verfynde, verwerkte massaproduksie on-natuurgoed spandeer.
Nie almal hou van heuning nie. Dit het ‘n unieke smaak. Maar dis soet, dis goed en die bye maak dit spesiaal vir ons.